বারবারা হ্যারিস (অভিনেত্রী)

বারবারা ডেন্সমুর হ্যারিস (২৫ জুলাই ১৯৩৫ - ২১ আগস্ট ২০১৮) ছিলেন একজন মার্কিন অভিনেত্রী। তিনি হু ইজ হ্যারি কেলারম্যান অ্যান্ড হোয়াই ইজ হি সেয়িং দোজ টেরিবল থিংস অ্যাবাউট মি? (১৯৭১) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। এছাড়া তিনি আ থাউজেন্ড ক্লাউন্স (১৯৬৫), ফ্যামিলি প্লট (১৯৭৬), ও ফ্রিকি ফ্রাইডে (১৯৭৬) চলচ্চিত্রে অভিনয়ের জন্য তিনটি সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে এবং ন্যাশভিল (১৯৭৫) চলচ্চিত্রে অভিনয়ের জন্য সেরা পার্শ্ব অভিনেত্রী বিভাগে একটি গোল্ডেন গ্লোব পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্র হল প্লাজা সুয়িট, পেগি সু গট ম্যারিড, ও গ্রস পয়েন্ট ব্ল্যাঙ্ক। তিনি দি অ্যাপল ট্রি নাটকে অভিনয় করে সঙ্গীতনাট্যে শ্রেষ্ঠ অভিনেত্রী বিভাগে টনি পুরস্কার অর্জন করেন। হ্যারিস ১৯৩৫ সালের ২৫শে জুলাই ইলিনয় অঙ্গরাজ্যের ইভানস্টনে জন্মগ্রহণ করেন। তার মাতা ন্যাটালি (বিবাহপূর্ব ডেন্সমুর) ছিলেন একজন পিয়ানোবাদক এবং পিতা অস্কার গ্রাহাম হ্যারিস ছিলেন বৃক্ষ বিশেষজ্ঞ যিনি পরবর্তীকালে ব্যবসা করেন। তরুণ বয়সে হ্যারিস উইলবার রাইট কলেজে অধ্যয়ন করেন। তিনি কিশোর বয়সেই শিকাগোর প্লেরাইটস থিয়েটারে অভিনয়ের মধ্য দিয়ে মঞ্চে কর্মজীবন শুরু করেন। তার সহশিল্পীরা ছিলেন এডওয়ার্ড অ্যাসনার, এলাইন মে ও মাইক নিকোল্‌স। হ্যারিস ১৯৬১ সালে ব্রডওয়ে মঞ্চনাটক ফ্রম দ্য সেকেন্ড সিটি দিয়ে মঞ্চে তার পেশাদার অভিনয় শুরু করেন। নাটকটি রয়্যাল থিয়েটারে ১৯৬১ সালের ২৬শে সেপ্টেম্বর থেকে ৯ই ডিসেম্বর পর্যন্ত চলে। এই কাজের জন্য তিনি ১৯৬২ সালে শ্রেষ্ঠ চরিত্রাভিনেত্রী বিভাগে টনি পুরস্কারের মনোনয়ন লাভ করেন। তিনি ব্রডওয়ের দি অ্যাপল ট্রি নাটকে অভিনয় করে প্রশংসিত হন। মাইক নিকোল্‌স নির্দেশিত নাটকটিতে তার সহশিল্পী ছিলেন অ্যালান আলডা ও ল্যারি ব্লাইডেন। নাটকটি শুবার্ট থিয়েটারে ১৯৬৬ সালের ৫ই অক্টোবর থেকে ২৫শে নভেম্বর পর্যন্ত চলে। এই কাজের জন্য তিনি ১৯৬৭ সালে সঙ্গীতনাট্যে শ্রেষ্ঠ অভিনেত্রী বিভাগে টনি পুরস্কার অর্জন করেন। ১৯৬৫ সালে আ থাউজেন্ড ক্লাউন্স চলচ্চিত্রে সমাজকর্মী সান্ড্রা মার্কোভিটজ চরিত্রে অভিনয়ের মধ্য দিয়ে তার চলচ্চিত্রে অভিষেক ঘটে। এতে তিনি জেসন রবার্ডসের বিপরীতে অভিনয় করেন। দ্য নিউ ইয়র্ক টাইমস-এর একজন সমালোচক লিখেন, "এই চলচ্চিত্রে নতুন ও আলোড়নসৃষ্টিকারী বারবারা হ্যারিস রয়েছেন যিনি যথার্থতার সাথে অভিনয় করেছেন।" হ্যারিস ও রবার্ডস দুজনে যথাক্রমে সঙ্গীতধর্মী বা হাস্যরসাত্মক চলচ্চিত্র অভিনেত্রী ও সঙ্গীতধর্মী বা হাস্যরসাত্মক চলচ্চিত্র অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন। তিনি হু ইজ হ্যারি কেলারম্যান অ্যান্ড হোয়াই ইজ হি সেয়িং দোজ টেরিবল থিংস অ্যাবাউট মি? (১৯৭১) চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। এই চলচ্চিত্রের কাহিনি রচনা করেন হার্ব গার্ডনার, যিনি আ থাউজেন্ড ক্লাউন্স-এর কাহিনি লিখেছিলেন। ১৯৭৫ সালে তিনি রবার্ট আল্টম্যানের ন্যাশভিল চলচ্চিত্রে উচ্চাকাঙ্ক্ষী সঙ্গীতশিল্পী ও গীতিকার আলবাকার্ক (উইনিফ্রেড) চরিত্রে অভিনয় করেন। তিনি এই চলচ্চিত্রে অভিনয়ের জন্য সেরা পার্শ্ব অভিনেত্রী বিভাগে একটি গোল্ডেন গ্লোব পুরস্কারের মনোনয়ন লাভ করেন। পরের বছর তিনি অ্যালফ্রেড হিচককের ফ্যামিলি প্লট (১৯৭৬) চলচ্চিত্রে মিথ্যা আধ্যাত্মিক ক্ষমতা সম্পন্ন ব্যক্তি চরিত্রে অভিনয় করেন। এতে ব্রুস ডার্ন, উইলিয়াম ডিভেন ও ক্যারেন ব্ল্যাকদের মত সহশিল্পীর পাশাপাশি হ্যারিসের মুদ্রাদোষ, দক্ষতা ও বুদ্ধিমত্তায় হিচকক অভিভূত হন। তিনি সমালোচকদের কাছ থেকে প্রশংসিত হন। দ্য মান্থলি ফিল্ম বুলেটিন-এর রিচার্ড কম্বস বলেন ডার্ন ও হ্যারিস "আনন্দদায়কভাবে সূক্ষ্ম দ্যোতনাসম্পন্ন কৌতুকপূর্ণ যুগল" সৃষ্টি করেছেন। এছাড়া তিনি এ বছর ফ্রিকি ফ্রাইডে (১৯৭৬) চলচ্চিত্রে অভিনয় করেন। এই দুটি চলচ্চিত্রে অভিনয়ের জন্য তিনি সঙ্গীতধর্মী বা হাস্যরসাত্মক চলচ্চিত্রে শ্রেষ্ঠ অভিনেত্রী বিভাগে দুটি গোল্ডেন গ্লোব পুরস্কারের মনোনয়ন লাভ করেন। "Family Search"। ফ্যামিলি সার্চ। সংগ্রহের তারিখ ২৫ জুলাই ২০২০।  "From the Second City Broadway @ Royale Theatre - Tickets and Discounts"। প্লেবিল (ইংরেজি ভাষায়)। সংগ্রহের তারিখ ১৯ ডিসেম্বর ২০২০।  "Winners & Nominees 1966"। গোল্ডেন গ্লোব। ২০ ডিসেম্বর ২০১৬ তারিখে মূল থেকে আর্কাইভ করা। সংগ্রহের তারিখ ১৯ ডিসেম্বর ২০২০।  ইবার্ট, রজার। "Who is Harry Kellerman . . .? movie review (1971) | Roger Ebert"। রজারইবার্ট.কম (ইংরেজি ভাষায়)। সংগ্রহের তারিখ ১৯ ডিসেম্বর ২০২০।  স্টুয়ার্ট, জ্যান (২০০৩)। The Nashville Chronicles: The Making of Robert Altman's Masterpiece। নিউ ইয়র্ক: লাইমলাইট। পৃষ্ঠা ৬৩। আইএসবিএন 978-0-879-10981-3।  "Winners & Nominees 1976"। গোল্ডেন গ্লোব। ২০ ডিসেম্বর ২০১৬ তারিখে মূল থেকে আর্কাইভ করা। সংগ্রহের তারিখ ১৯ ডিসেম্বর ২০২০।  কম্বস, রিচার্ড (জুলাই ১৯৭৬)। "Family Plot"। দ্য মান্থলি ফিল্ম বুলেটিন। ৪৩ (৫১০): ১৪৬–১৪৭।  "Winners & Nominees 1977"। গোল্ডেন গ্লোব। ২০ ডিসেম্বর ২০১৬ তারিখে মূল থেকে আর্কাইভ করা। সংগ্রহের তারিখ ১৯ ডিসেম্বর ২০২০।  ইন্টারনেট অফ-ব্রডওয়ে ডেটাবেজে বারবারা হ্যারিস (ইংরেজি) ইন্টারনেট ব্রডওয়ে ডেটাবেজে বারবারা হ্যারিস (ইংরেজি) ইন্টারনেট মুভি ডেটাবেজে বারবারা হ্যারিস  (ইংরেজি) টেমপ্লেট:টনি পুরস্কার সঙ্গীতনাট্যে শ্রেষ্ঠ মুখ্য অভিনেত্রী